Id-Deċiżjoni tal-Kummissjoni
tat-22 ta’ Jannar 1998,
dwar il-pubblikazzjoni tar-referenza standard EN 692 "Presses mekkaniċi - sigurtà" skond id-Direttiva tal-Kunsill 89/392/KEE
(Test b’rilevanza għaż-ŻEE)
(98/100/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Direttiva tal-Kunsill 89/392/KEE ta-14 ta’ Ġunju, 1989, fuq l-approssimazzjoni tal-liġijiet ta’ l-Istati Membri li għandhom x’jaqsmu ma’ makkinarju [1], kif l-aħħar emendata bid-Direttiva 93/68/KEE [2], u partikolarment l-Artikolu 6(1) tagħha,
Wara li kkunsidrat l-opinjoni tal-kumitat stabbilit bid-Direttiva tal-Kunsill 83/189/KEE [3], kif l-aħħar emendata bid-Deċiżjoni tal-Kummissjoni 96/139/KE [4],
Billi l-Artikolu 2 tad-direttiva 89/392/KEE jipprovdi illi makkinarju jista’ jitqiegħed fis-suq u jista’ jibda jintuża biss jekk ma jkunx ta’ periklu għas-saħħa jew sigurtà tal-persuna u, fejn ikun jixraq, annimali domestiċi jew proprjetà, meta jkun installat u miżmum tajjeb u wżat għall-iskop li għalih ikun maħsub;
Billi makkinarju huwa presunt li jkun jaqbel mal-ħtiġijiet ta’ saħħa u sigurtà essenzjali kif imsemmija fl-Artikolu 3 tad-Direttiva 89/392/KEE jekk din tkun skond l-istandards armonizzati li huma ppubblikati fil-Ġurnal Uffiċjali tal-Komunitajiet Ewropej;
Billi Stati Membri jeħtiġilhom jippubblikaw ir-referenzi ta’ standards nazzjonali li jitqiegħdu flok standards armonizzati;
Billi Franza tikkonsidra li l-istandard EN 692 "Presses mekkaniċi - sigurtà" ma jissodisfax għal kollox il-ħtiġijiet essenzjali msemmija hawn fuq;
Billi l-Kummissjoni, wara li eżaminat l-informazzjoni notifikata lill-Franza, tirrikonoxxi li hemm difetti f’dak l-istandard dwar presses bi klaċċ b’rivoluzzjoni sħiħa, li jistgħu qiegħdu f’perikolu serju lil min jużahom;
Billi jidher li l-partijiet ta’ l-istandard dwar gwardji u gwardji ta’ kontroll u dawk li għandhom x’jaqsmu ma’ l-użu ta’ għodda magħluqa bħala mezz ta’ protezzjoni għandhom ikunu ċċarati; billi għalhekk, għandha tingħata ordni bħala standard lill-Kumitat Ewropew għal Standardizzazzjoni (CEN) biex jemenda l-istandard malajr kemm jista’ jkun;
Billi, sakemm ikun emendat l-istandard u fl-interess ta’ l-effiċijenza, għandu jittieħed kont tad-difetti misjuba, għalkemm dawn ma jolqtux lil maniffaturi ta’ presses bi klaċċijiet ta’ frizzjoni msemmija fl-istess standard;
Billi għalhekk, l-istandard EN 692 għandu jkun ippubblikat flimkien ma’ twissija xierqa,
ADOTTAT DIN ID-DEĊIŻJONI:
Artikolu 1
Il-pubblikazzjoni fil-Ġurnal Uffiċjali tal-Komunitajiet Ewropej, skond l-Artikolu 5(2) tad-Diretiva 89/392/KEE, ta’ l-istandard armonizzat EN 692 "Presses mekkaniċi - sigurtà", adottat mill-Kumitat Ewropew għal Standardizzazzjoni (CEN) fis-16 ta’ Marzu, 1996, għandu jkollu miegħu it-twissija li ġejja:
"Din il-pubblikazzjoni ma tolqotx:
presses bi klaċċ b’rivoluzzjoni sħieħa msemmija fl-istandard EN 692, fil-paragrafi 5.2.3, 5.3.2, 5.4.6 u 5.5.2, fit-tabelli 2, 3, 4 u 5 u fl-Annessi A u B1,
li dwarhom ma tagħti l-ebda presunzjoni ta’ konformità mad-disposizzjonijet tad-Direttiva 89/392/KEE."
Artikolu 2
Fejn, skond l-Artikolu 5(2) tad-Direttiva 89/392/KEE, Stati Membri jippubblikaw ir-referenza ta’ standard nazzjonali li jitqiegħdu flok l-istandard armonizzat EN 692, huma għandhom jagħmlu ma dik il-pubblikazzjoni l-istess twissija msemmija fl-Artikolu 1.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, it-22 ta’ Jannar, 1998.